Diari Oficial de la Generalitat Valenciana


Sumari del DOGV 7122, del 01-10-2013 (2013/9260)

ORDE 13/2013, de 5 de setembre, de la Conselleria d'Hisenda i Administració Pública, per la qual, en execució de la Sentència número 1270/08, del Tribunal Superior de Justícia de la Comunitat Valenciana, es convoca oposició d'accés al grup D, sector administració general, pel torn de promoció interna, per mitjà de conversió directa de places. Convocatòria número 142/04.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7122

Data del DOGV
:   01-10-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/9260


Data del document
:   05-09-2013

Organisme emissor
:   Conselleria d'Hisenda i Administració Pública

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Hisenda i Administració Pública
    * concurs administratiu

ORDE 13/2013, de 5 de setembre, de la Conselleria d'Hisenda i Administració Pública, per la qual, en execució de la Sentència número 1270/08, del Tribunal Superior de Justícia de la Comunitat Valenciana, es convoca oposició d'accés al grup D, sector administració general, pel torn de promoció interna, per mitjà de conversió directa de places. Convocatòria número 142/04. [2013/9260]  
Per mitjà de l'Orde de 5 de desembre de 2005, de la Conselleria de Justícia, Interior i Administracions Públiques (DOCV 5157, 19.12.2005), es va convocar oposició d'accés al grup D, sector administració general, pel torn de promoció interna, per mitjà de conversió directa de places, Convocatòria número 78/04, corresponent a l'oferta d'ocupació pública de l'any 2004, per al personal de l'Administració del Consell de la Generalitat Valenciana.  
La base 12 de la convocatòria establia que «els aspirants aprovats que siguen titulars amb destinació definitiva d'un lloc de treball seran nomenats en els mateixos llocs de què siguen titulars [?]. No obstant això, els titulars de llocs amb denominació de subaltern resident, subaltern supervisor, vigilant i aquells funcionaris de carrera que ocupen llocs de caràcter laboral, igual que els que no siguen titulars amb destinació definitiva d'un lloc de treball, hauran de participar prèviament en el concurs de provisió de llocs adscrits al grup D d'administració general que a este efecte es convoque, i seran nomenats en els llocs que obtinguen».  
Es va promoure un recurs contenciós contra l'orde esmentada, i el Jutjat Contenciós Administratiu núm. 7 de València va dictar la Sentència 217/07, de 31 de maig, desestimatòria de les pretensions dels recurrents. Impugnada en apel·lació la Sentència 217/07 davant del Tribunal Superior de Justícia de la Comunitat Valenciana, Sala Contenciosa Administrativa, Secció Segona, va dictar la Sentència 1270/08, de 17 de desembre, parcialment estimatòria, en què es declara la nul·litat de la base 12.3 de la convocatòria 78/04, quan exigix als titulars de llocs de treball denominats subalterns residents, subalterns supervisors i vigilants que, després d'aprovar l'oposició i abans de ser nomenats funcionaris del grup D, participen en el concurs de provisió de llocs que a este efecte es convoque.  
En execució de la sentència esmentada es va dictar l'Orde de 16 de juny de 2009, de la consellera de Justícia i Administracions Públiques (DOCV 6043, 25.06.2009).  
Es van presentar incidents d'execució contra l'Orde de 16 de juny de 2009, i el Jutjat Contenciós Administratiu número 7 de València, per mitjà de les interlocutòries 569/09, de 6 de novembre, i 46/2010, de 20 de gener, va establir l'obligatorietat de l'obertura d'un nou període d'instàncies per a permetre a tots els subalterns residents, subalterns supervisors i vigilants interessats la participació en la convocatòria 78/2004.   
Les interlocutòries 569/2009 i 46/2010, com també els procediments incidentals de què portaven causa, serien declarats nuls pel Tribunal Superior de Justícia de la Comunitat Valenciana, a l'estimar el recurs d'apel·lació promogut contra aquells. La Sala Contenciosa Administrativa, Secció Segona, va ordenar la retroacció d'actuacions al moment en què va haver de cursar-se trasllat de les demandes incidentals respectives a les parts afectades.  
Es va decidir definitivament sobre els incidents per mitjà de les interlocutòries 26/2013, de 5 de febrer, i 137/2013, de 13 de juny, del Jutjat 7, en què s'ordena l'obertura d'un nou període d'instàncies per a permetre a tots els subalterns residents, subalterns supervisors i vigilants interessats la participació en la convocatòria 78/2004.   
Per tot això i davant de la impossibilitat de reobrir un nou termini de presentació d'instàncies de la convocatòria en haver finalitzat el procediment el 15 d'octubre de 2008, esta conselleria, en exercici de les atribucions previstes en l'article 9.1.i de la Llei 10/2010, de 9 de juliol, d'Ordenació i Gestió de la Funció Pública Valenciana, acorda convocar oposició d'accés al grup D, sector administració general, pel torn de promoció interna, per mitjà de conversió directa de places, que es regirà pel que establix la Llei 7/2007, de 12 d'abril, de l'Estatut Bàsic de l'Empleat Públic; la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana; el Text Refós de la Llei de Funció Pública Valenciana, de 24 d'octubre de 1995 €en tot allò que siga procedent-; el Decret 33/99, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de Funció Pública, la resta de normativa de desplegament i el que disposen les següents.  
  
BASES DE LA CONVOCATÒRIA  
  
Primera. Objecte de la convocatòria  
Esta convocatòria té per objecte la selecció de personal, per mitjà del sistema d'oposició, torn de promoció interna per conversió directa de places, per a cobrir 11 llocs de treball del grup D, sector administració general.  
  
Segona. Condicions generals dels aspirants  
Els aspirants hauran de posseir, a més de les condicions previstes en l'article article 56 de la Llei 7/07, de 12 d'abril, de l'Estatut Bàsic de l'Empleat Públic, els requisits següents:  
2.1. Ser funcionari de carrera de l'Administració de la Generalitat del grup E, sector administració general, haver prestat servicis efectius durant almenys dos anys com a funcionari de carrera en el dit grup fins al 14 de gener de 2006 i ser titular amb destinació definitiva en la data 14 de gener de 2006 d'un lloc de treball denominat subaltern supervisor, subaltern resident o vigilant.  
2.2 Estar en possessió, en la data 14 de gener de 2006, del títol de graduat escolar, graduat en educació secundària, formació professional I o equivalent. L'interessat haurà de justificar les equivalències dels títols al·legats.  
2.3 No haver participat en la convocatòria 78/04, d'accés al grup D, sector administració general, promoció interna per mitjà de conversió directa de places, pel procediment d'oposició.  
2.4. Les condicions per a ser admés a les proves hauran de posseir-se des del 14 de gener de 2006 i mantindre's durant tot el procés selectiu, fins al moment de la presa de possessió.  
  
Tercera. Aspirants amb discapacitat  
3.1. L'Òrgan Tècnic de Selecció establirà, per a les persones amb discapacitat que així ho sol·liciten, les adaptacions necessàries per a la realització de les proves. A este efecte, les persones interessades hauran de formular la petició corresponent en la sol·licitud de participació en esta oposició, seguint les instruccions establides en la base 6.3.2.   
  
3.2. Si en el desenrotllament de les proves se susciten dubtes raonables a l'Òrgan Tècnic de Selecció respecte a la compatibilitat funcional d'una persona admesa, podrà demanar el dictamen corresponent de la Comissió Mixta de Discapacitats, i en este cas la persona admesa inicialment podrà participar condicionalment en el procés selectiu i quedarà en suspens la resolució definitiva sobre l'admissió o exclusió de les proves fins a la recepció del dictamen.  
  
Quarta. Sol·licituds  
Els que desitgen prendre part en estes proves selectives hauran d'omplir la sol·licitud d'una de les formes següents:  
Sol·licitud presencial: a través del model que figura en l'annex II i que els serà facilitada en les oficines públiques que es detallen en l'annex III o en el portal de l'Administració de la Generalitat (apartat: Conselleria d'Hisenda i Administració Pública, Direcció General de Recursos Humans, Oposicions i concursos).  
  
Sol·licitud telemàtica: a través del formulari habilitat en el portal de l'Administració de la Generalitat (apartat: Atenció al ciutadà, Guia PROP, Ocupació pública, Descripció: Convocatòria 142/04», Tramitar amb certificat).  
  
Quinta. Drets d'examen  
5.1. Els drets d'examen seran de 9,21 euros i s'ingressaran en qualsevol de les entitats bancàries col·laboradores que figuren en la sol·licitud. El pagament de la taxa es justificarà per mitjà del justificant oportú que l'entitat bancària emetrà atenent la modalitat de pagament triada per la persona aspirant.  
5.2. La falta de la justificació de l'abonament dels drets d'examen determinarà l'exclusió de la persona aspirant, llevat que concórrega una de les circumstàncies següents i es faça constar en la sol·licitud de participació.  
5.2.1. Les persones amb discapacitat igual o superior al 33 %. Per a això assenyalaran amb una ics (X) l'apartat d'exempcions «Discapacitats» de la sol·licitud presencial o telemàtica.  
5.2.2. Els membres de famílies nombroses de categoria especial. Per a això assenyalaran amb una ics (X) l'apartat d'exempcions «Família nombrosa especial» de la sol·licitud presencial o telemàtica.  
5.2.3. Els membres de famílies nombroses de categoria general tindran una bonificació del 50 % de l'import total de la taxa. Per a això, assenyalaran amb una ics (X) l'apartat d'exempcions «Família nombrosa general» de la sol·licitud presencial o telemàtica.  
5.2.4. S'aplicarà una bonificació del 10 % de l'import total de la taxa, acumulable a la bonificació anterior, quan la presentació de la sol·licitud de participació en les proves es realitze per mitjans telemàtics.  
  
5.3. Les persones que superen finalment les proves selectives i hagen sol·licitat una de les exempcions establides en la base anterior hauran de presentar fotocòpia compulsada dels documents acreditatius de tal exempció. En el cas que no es presenten en el termini indicat en la base 11, no podran ser nomenades personal funcionari de carrera de la Generalitat, sense perjuí de la responsabilitat en què puguen haver incorregut per falsedat en les seues sol·licituds de participació.  
  
5.4. Serà procedent la devolució de les taxes per drets d'examen únicament en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat.  
  
  
Sexta. Presentació de sol·licituds  
6.1 Les sol·licituds es dirigiran a la Direcció General de Recursos Humans.  
6.2. El termini per a la presentació de sol·licituds serà de vint dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana.  
Les sol·licituds hauran de presentar-se d'una de les formes següents:  
Sol·licitud presencial: les persones interessades presentaran la sol·licitud en les oficines públiques que es detallen en l'annex III, una vegada omplida i abonada la taxa que es fixa en la base 5.   
També es podran presentar les sol·licituds en la forma prevista en l'article 38 de la Llei de Règim Jurídic de les Administracions Publiques i del Procediment Administratiu Comú.  
Sol·licitud telemàtica: les persones interessades presentaran la sol·licitud a través d'Internet per mitjà de la firma electrònica, una vegada omplit el formulari i realitzat el pagament telemàtic de la taxa que es fixa en la base 5. No seran vàlides les sol·licituds que encara que hagen sigut pagades no hagen sigut firmades electrònicament.  
6.3. Les persones aspirants, en l'ompliment de la seua sol·licitud, hauran d'observar les instruccions següents:  
6.3.1. En l'apartat número 30 de l'imprés de sol·licitud presencial, «Forma d'accés», les persones aspirants assenyalaran amb una ics (X) la lletra «P». En la sol·licitud telemàtica es triarà l'opció corresponent en el desplegable de l'apartat «Forma d'accés».  
6.3.2. Les persones amb discapacitat que sol·liciten mesures d'adaptació hauran d'assenyalar amb una ics (X) en la casella 33 de la sol·licitud presencial el tipus de discapacitat: (F) física, (P) psíquica, (S) sensorial. Podran sol·licitar les mesures d'adaptació que necessiten previstes en els apartats 34 i 35 de l'imprés de sol·licitud presencial, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme esta mesura d'adaptació les persones aspirants hauran d'adjuntar-hi obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordera.  
5) Sistema Braille d'escriptura, o ajuda d'una persona per invident.  
  
6) Altres, especificant-ne quins.  
En la sol·licitud telemàtica, les persones amb discapacitat que sol·liciten mesures d'adaptació hauran de marcar les caselles habilitades a este efecte en l'apartat E, «Discapacitat».  
6.3.3. En la sol·licitud haurà de constar que s'ha realitzat l'ingrés corresponent dels drets d'examen, per mitjà de la validació per l'entitat col·laboradora en què es realitze l'ingrés, a través de certificació mecànica, o a falta d'això segell i firma, llevat que hi concórrega una de les causes d'exempció establides en la base 5.2 i es faça constar en l'imprés de sol·licitud.  
6.3.4. En cap cas el pagament de les taxes en l'entitat col·laboradora suposarà la substitució del tràmit de presentació davant de l'Administració pública, en temps i forma, de la sol·licitud presencial o telemàtica, d'acord amb el que disposa la base 6.2.   
Sèptima. Admissió dels aspirants  
7.1. Les persones aspirants queden vinculades a les dades que hagen fet constar en les seues sol·licituds, i únicament poden demanar la modificació per mitjà d'un escrit motivat, dins del termini establit en la base 6.2 per a la presentació de sol·licituds.  
7.2. Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, l'òrgan convocant dictarà una resolució, que es publicarà en el Diari Oficial de la Comunitat Valenciana, que contindrà la relació provisional de persones admeses i excloses a la realització de les proves.  
7.3. Les persones aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que consideren convenient en el termini de 10 dies hàbils comptadors a partir de l'endemà de la publicació de la relació provisional de persones admeses i excloses, d'acord amb el que establix l'article 71 de la Llei de Règim Jurídic de les Administracions Publiques i del Procediment Administratiu Comú.  
7.4. En tot cas, a fi d'evitar errors i, en el supòsit de produir-se, possibilitar-ne l'esmena en temps i forma, les persones aspirants comprovaran no sols que no figuren recollides en la relació provisional de persones excloses sinó, a més, que les seues dades personals i el torn triat consten correctament en les relacions pertinents de persones admeses.  
  
7.5. Transcorregut el termini anterior, vistes les al·legacions i esmenats els defectes, si és procedent, es dictarà una resolució que elevarà a definitiva la llista de persones admeses i excloses a la realització de les proves que es publicarà en el Diari Oficial de la Comunitat Valenciana.  
  
7.6. En la resolució per mitjà de la qual es faça pública la llista definitiva de persones admeses a la realització de les proves s'establirà, almenys amb 15 dies d'antelació, la data, el lloc de celebració i l'hora de començament de les proves, així com l'orde de crida de les persones admeses. L'orde s'iniciarà en la lletra P d'acord amb el resultat del sorteig celebrat el dia 7 d'abril de 2005 (DOGV número 4984, de 13 d'abril de 2005).  
  
Huitena. Prova selectiva  
8.1. El procediment de selecció dels aspirants serà el d'oposició.  
  
8.2. Desenrotllament de l'oposició:  
L'oposició constarà d'un exercici obligatori i eliminatori, que consistirà a contestar per escrit un qüestionari de 90 preguntes sobre les matèries del programa recollit en l'annex I, amb quatre respostes alternatives de les quals només una serà la correcta, referit a les matèries del programa que figura com a annex I.  
El temps de realització de l'examen serà determinat prèviament per l'Òrgan Tècnic de Selecció i en cap cas serà inferior a 50 segons per pregunta.  
8.3. Qualificació de l'exercici.  
8.3.1. L'exercici es qualificarà de zero a deu punts, i per a superar-lo caldrà obtindre un mínim de cinc punts.  
8.3.2. El nivell de coneixements mínims exigits per a aconseguir els 5 punts en l'exercici serà contestar el 50 % de les respostes correctes netes, una vegada descomptades les contestacions errònies. Les contestacions errònies es valoraran negativament amb una penalització equivalent a un terç del valor de cada contestació correcta. Les contestacions en blanc ni puntuen ni penalitzen.  
8.4. Puntuació final de l'oposició i llista d'aprovats.  
Una vegada determinada la puntuació obtinguda pels opositors que han superat l'exercici, es configurarà una relació ordenada per puntuació de major a menor que s'interromprà quan el nombre d'inclosos coincidisca amb el nombre de llocs de treball convocats en la base 1. Esta relació constituirà la llista definitiva d'aprovats de l'oposició.  
  
En cas d'empat entre aspirants inclosos en la relació es dirimirà, en primer lloc, per la major antiguitat ?fins al 14 de gener de 2006- reconeguda en el Registre de Personal de la Direcció General de Recursos Humans; si persistix l'empat, pel major grau consolidat, i si encara persistix l'empat, per orde alfabètic del primer cognom dels aspirants empatats iniciant-se este orde per la lletra P, d'acord amb el resultat del sorteig celebrat el dia 7 d'abril de 2005 (DOGV 4984, 13.04.2005).  
  
  
Nou. Desenrotllament de la prova selectiva  
9.1 L'exercici d'oposició es realitzarà, en tot cas, després de fer-se pública la puntuació definitiva del concurs de mèrits de la convocatòria 143/04, en el lloc, la data i l'hora que s'establisca en la resolució per la qual s'aprove i es publique en el Diari Oficial de la Comunitat Valenciana la llista definitiva d'admesos a la realització de les proves.  
9.2. Els aspirants seran convocats per a la realització de la prova en crida única, i perdran els seus drets els opositors que no compareguen a realitzar-la.  
Així mateix, els aspirants perdran el seu dret quan es personen en els llocs de celebració quan ja s'hagen iniciat les proves o per la inassistència, encara que siga deguda a causes justificades.  
  
Els aspirants hauran d'observar en tot moment les instruccions dels membres de l'Òrgan Tècnic de Selecció o del personal ajudant o assessor durant la celebració de les proves, amb vista al seu desenrotllament adequat. Qualsevol alteració en el desenrotllament normal de les proves per part d'una persona aspirant quedarà reflectida en l'acta corresponent, i l'aspirant podrà continuar el desenrotllament de l'exercici amb caràcter condicional fins que resolga l'Òrgan Tècnic de Selecció sobre l'incident.  
Abans de l'inici de la prova, i sempre que s'estime convenient durant el seu desenrotllament, els membres de l'Òrgan Tècnic de Selecció, els seus ajudants o assessors comprovaran la identitat de les persones admeses per mitjà de la presentació del DNI, del NIE, del passaport o del permís de conduir, sense que per a este efecte siguen vàlides les fotocòpies compulsades d'estos documents, així com, si és el cas, de l'exemplar per a la persona interessada de la sol·licitud d'admissió a les proves.  
Si en qualsevol moment del procés arriba al coneixement de l'Òrgan Tècnic de Selecció que alguna de les persones admeses no posseïx la totalitat dels requisits exigits, ha de requerir-li l'acreditació d'estos requisits. Si els requisits en qüestió no són acreditats en el termini dels deu dies hàbils següents a la notificació del requeriment, l'Òrgan Tècnic de Selecció realitzarà una proposta d'exclusió, amb indicació de les inexactituds o falsedats formulades per la persona aspirant a l'òrgan convocant, el qual dictarà una resolució motivada excloent l'aspirant de l'oposició amb les verificacions prèvies oportunes.  
  
9.3. En totes les proves l'Òrgan Tècnic de Selecció prendrà les mesures que siguen necessàries per a garantir l'anonimat en la valoració de les proves, i s'anul·laran tots els exercicis que continguen alguna marca que puga identificar-ne l'autor.  
  
Deu. Publicitat de les llistes  
10.1. En acabar l'exercici, l'Òrgan Tècnic de Selecció publicarà en les seus de la Conselleria d'Hisenda i Administració Pública d'Alacant, Castelló i València i en l'adreça d'Internet apartat «Atenció al Ciutadà - Guia PROP - Ocupació pública - Descripció: Convocatòria 142/04» la relació d'aspirants que han superat l'exercici amb expressió del seu nom, cognoms, DNI i la puntuació obtinguda.  
10.2. La llista definitiva d'aspirants aprovats per orde de puntuació a què es referix la base 8.4 es farà pública en les seus de la Conselleria d'Hisenda i Administració Pública d'Alacant, Castelló i València i en l'adreça d'Internet (apartat Atenció al Ciutadà, Guia PROP, Ocupació pública, Descripció: Convocatòria 142/04).  
  
En cap cas el tribunal podrà declarar que ha aprovat l'oposició un nombre superior de persones aspirants al de llocs de treball convocats, tenint en compte el que preveu la base 12 d'esta convocatòria.  
  
  
Onze. Presentació de documents  
11.1. L'Òrgan Tècnic de Selecció elevarà al conseller d'Hisenda i Administració Pública, per a la publicació en el Diarí Oficial de la Comunitat Valenciana, la relació definitiva d'aspirants aprovats per orde de puntuació.  
11.2. En el termini de 20 dies hàbils comptadors des de l'endemà de la publicació en el Diari Oficial de la Comunitat Valenciana de la relació definitiva d'aspirants aprovats a què es referix la base 8.4, els aspirants proposats hauran de presentar davant de la Direcció General de Recursos Humans fotocòpia compulsada del títol acadèmic exigible d'acord amb la base 2.2.   
11.3. Les persones aspirants seleccionades que, dins del termini indicat i excepte casos de força major, no presenten la documentació acreditativa o se'n deduïx que no tenen algun dels requisits exigits en la convocatòria, no podran ser nomenades personal de l'Administració de la Generalitat, sense perjuí de la responsabilitat en què puguen haver incorregut per falsedat en la seua sol·licitud de participació.  
  
  
Dotze. Nomenament de personal funcionari  
12.1. Transcorregut el termini de presentació de la documentació es dictarà una resolució, que es publicarà en el Diari Oficial de la Comunitat Valenciana, en què es procedirà al nomenament com a personal funcionari de carrera del grup D, sector administració general, de les persones aprovades a què fa referència la base 8.4. El nomenament dels aspirants que superen el procediment d'oposició es durà a terme simultàniament amb els aspirants que superen la convocatòria 143/04 pel procediment del curs selectiu.  
A fi d'assegurar la cobertura de les places convocades, quan es produïsquen renúncies de les persones seleccionades, abans del seu nomenament o presa de possessió, l'òrgan convocant podrà requerir a l'Òrgan Tècnic de Selecció la relació complementària de les persones que seguisquen a les propostes, per al seu possible nomenament com a personal funcionari de carrera.  
12.2 Les persones aspirants aprovades seran nomenades en els mateixos llocs de què siguen titulars, amb nivell de complement de destinació 12 i complement específic E005 o E015, segons la dedicació horària. Els llocs classificats amb un complement específic superior a l'E015 mantindran el que tenien assignat en la classificació en el moment del nomenament, amb les funcions següents:  
- Manejar equips i ferramentes ofimàtiques, així com fotocopiadores i altres màquines anàlogues.  
- Classificació i arxivament de documents i correspondència, així com executar i fer el seguiment de les tasques i procediments administratius de tràmit.  
- Traslladar documents i objectes no pesats.  
- Controlar els accessos als edificis i dependències i atenció al públic, així com obrir i tancar els centres i edificis, amb les seues tasques inherents, si és procedent, sempre que les necessitats organitzatives i de personal ho requerisquen, d'acord amb les instruccions dels responsables.  
- Qualsevol altra funció accessòria a estes que implique nivells de coneixements, habilitat i esforç semblant en relació amb el contingut del lloc.  
La denominació dels llocs de treball serà auxiliar de servicis resident, auxiliar de servicis vigilant, auxiliar de servicis supervisor i auxiliar de servicis supervisor (recepció), respectivament, i tindran, addicionalment a les funcions indicades amb anterioritat, les següents:  
  
- Auxiliar de servicis resident: obligació de residir en el centre de treball.  
- Auxiliar de servicis vigilant: realitzar tasques de vigilància i control en les instal·lacions del centre.  
- Auxiliar de servicis supervisor: programació, direcció i supervisió del treball dels subalterns i auxiliars de servicis que li siguen adscrits.  
  
Auxiliar de servicis supervisor (recepció): supervisar el funcionament de la recepció de la residència.  
  
Tretze. Òrgan tècnic de selecció  
13.1. L'Òrgan Tècnic de Selecció de la convocatòria estarà compost per president/a, secretari/ària i tres vocals, i caldrà designar el mateix nombre de suplents.  
13.2. La relació nominal dels membres de l'Òrgan Tècnic de Selecció serà publicada amb una antelació mínima d'un mes a la data de començament de la prova, per mitjà d'una resolució del conseller d'Hisenda i Administració Pública, que es publicarà en el Diari Oficial de la Comunitat Valenciana, una vegada hagen sigut publicades les llistes provisionals de persones admeses i excloses.  
13.3. L'Òrgan Tècnic de Selecció podrà designar, per a la realització de les proves, el personal col·laborador, ajudant i assessor especialista que crega oportú.  
13.4. Correspon a l'Òrgan Tècnic de Selecció les funcions relatives a la determinació concreta del contingut de les proves i a la qualificació dels aspirants, així com, en general, l'adopció de les mesures que siguen necessàries amb vista al correcte desenrotllament de les proves selectives.  
13.5. Les persones integrants de l'Òrgan Tècnic de Selecció, així com el personal assessor, hauran d'abstindre's i podran ser recusats per les persones interessades quan concórreguen en elles circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
Així mateix, hauran d'abstindre's els membres que hagen realitzat tasques de preparació d'aspirants en els cinc anys anteriors a la publicació d'esta convocatòria.  
13.6 Als efectes de comunicacions i de qualssevol altres incidències, l'Òrgan Tècnic de Selecció tindrà la seu en la Direcció General de Recursos Humans (c/ Miquelet, núm. 5, 46413 València).  
13.7. L'Òrgan Tècnic de Selecció, als efectes de gratificacions i indemnitzacions, es regirà pel que disposa el Decret 24/1997, d'11 de febrer, del Consell de la Generalitat Valenciana, i l'Orde de 23 de juliol de 1998 (DOGV de 15.09.98), de desplegament, sobre indemnitzacions per raons del servici.  
13.8. El funcionament de l'Òrgan Tècnic de Selecció s'adaptarà al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de normativa vigent.  
  
Catorze. Recursos  
14.1. Contra esta convocatòria i les seues bases podrà promoure's, per les parts legitimades, incident d'execució de sentència davant del Jutjat Contenciós Administratiu núm. 7 de València, de conformitat amb el que disposen els articles 7.1, 109 i concordants de la Llei 29/1998, de 13 de juliol, de la Jurisdicció Contenciosa Administrativa.  
  
14.2. Contra els actes de l'Òrgan Tècnic de Selecció podrà interposar-se un recurs d'alçada davant del conseller d'Hisenda i Administració Pública en el termini d'un mes, a partir de l'endemà de la publicació de l'acord corresponent de l'Òrgan Tècnic de Selecció.  
  
  
València, 5 de setembre de 2013.- El conseller d'Hisenda i Administració Pública: Juan Carlos Moragues Ferrer.  
  
  
ANNEX I  
  
I. Dret administratiu  
1. Fonts del dret administratiu: La Constitució. Lleis orgàniques. Lleis ordinàries. Disposicions normatives amb força de llei. El reglament: concepte, naturalesa i classes. Límits de la potestat reglamentària.  
  
2. L'acte administratiu: concepte, classes i elements. La motivació i la notificació. Eficàcia i validesa dels actes administratius. Nul·litat i anul·labilitat. Revisió dels actes en via administrativa. Recursos administratius.  
3. El procediment administratiu: concepte i importància. La Llei de Règim Jurídic de les Administracions Públiques i Procediment Administratiu Comú. Contingut i àmbit d'aplicació. Iniciació, ordenació, instrucció i terminació del procediment administratiu.  
4. Òrgans col·legiats: funcionament de reunions, el president, el secretari, les actes i la resta de normes pràctiques de la seua actuació. Abstenció i recusació.  
5. Els contractes del sector públic: delimitació dels tipus contractuals. Objecte, preu i quantia del contracte. Efectes del compliment i l'extinció dels contractes administratius: normes generals.  
  
II. Gestió economicoadministrativa  
6. El pressupost de la Generalitat Valenciana: concepte, elaboració i aprovació. Règim dels crèdits pressupostaris de la Generalitat Valenciana i de les entitats autònomes de caràcter administratiu.  
  
7. Execució i liquidació del pressupost de la Generalitat Valenciana.  
  
8. Intervenció: control de la gestió economicofinancera de la Generalitat i el seu sector públic. La fiscalització o intervenció prèvia. El control financer.  
  
III. Administració de recursos humans  
9. La Llei d'Ordenació i Gestió de la Funció Pública Valenciana (I): personal al servici de les administracions públiques. Les relacions de llocs de treball. Adquisició i pèrdua de la condició de personal empleat públic. Provisió dels llocs i mobilitat.  
10.La Llei d'Ordenació i Gestió de la Funció Pública Valenciana (II): situacions administratives de les funcionàries i els funcionaris de carrera. Representació, negociació col·lectiva i participació institucional.  
  
IV. Informàtica  
11. Bases de dades Access: concepte, característiques. Objectius d'un sistema de gestió de bases de dades. Fulls de càlcul. Tractament de textos.  
  
  
  
  
ANNEX II  
Model instància  
ANNEX III  
  
(Oficines públiques)  
  
Alacant  
Direcció Territorial de la Conselleria d'Hisenda i Administració Pública.  
Oficina PROP.  
Rambla de Méndez Núñez, 41, 3a planta, 03950 Alacant.  
  
Castelló  
Direcció Territorial de la Conselleria d'Hisenda i Administració Pública.  
Oficina PROP.  
Carrer Major, 78, 12977 Castelló.  
  
València  
Conselleria d'Hisenda i Administració Pública.  
Oficina PROP.  
C/ Sant Calze, 2, 46493 València.  
  
  
Oficines Prop  
  
Alacant  
- Alacant. C/ Churruca, 29, 03694.   
- Alacant. Rambla de Méndez Núñez, 41, 3a planta. 03198.   
- Benidorm. Foietes - Colònia de Madrid, av. Beniardà, 61, 03040.  
- Benidorm. Racó de Loix, av. Joan Fuster Zaragoza, 3-1, edifici Aquarium II, 03315.   
- Elx. Pl. de la Mercé, 5, 03473.   
- Elda. Pl. de la Constitució, 1, 03265.  
- Orihuela. C. López Pozas, s/n, 03053.  
- Torrevieja. C. Germans Bazán, 6, baix, 03687.   
  
Castelló  
- Germans Bou. Castelló, av. Germans Bou, 47, 12464.   
- Carrer Major, núm. 76, Castelló 12267.   
- Avinguda del Mar. Castelló, av. del Mar, 16, 12270.   
- Vila-real. C/ Joan Fuster, 28, 12683.  
- Vinaròs. C/ Sant Joaquim, 14, 12976.  
- Segorbe. C/ Sant Antoni, 11, 12117.  
  
València.  
- Gregori Gea I. València. C/ Gregori Gea, 27, 46867.   
- Gregori Gea II. València. C/ Gregori Gea, 14, 46361.   
- Sant Calze. València. C/ Sant Calze, núm. 2, 46801.   
- Alzira. Pl. Casassus, 1, 46115.  
- Ontinyent. Pl. Mestre Ferrero, 22, 46930.  
- Port de Sagunt. Pl. Ramón de la Sota, s/n (edifici Rotonda) 46279.  
  
- Requena. Av. Raval, 9, 46234.  
- Safor (Gandia). Av. República Argentina, 28, 46740.  
- Sagunt. Camí Ral, 65-67, 46905.  
- Xàtiva. C. Moncada, 32, 46733.